2 diensvoertuie binne ure gekaap | Netwerk24
Deur Warda Meyer 14 Januarie 2020 16:22
Die voertuig wat in Nyanga-Oos gekaap is.
'n Kaapse verkeersbeampte is Dinsdagoggend douvoordag in Eersterivier in haar diensmotor gekaap en van haar besittings beroof, waarna die rowers haar voertuig gebruik het om 'n ander motor te kaap.
Ure later het 'n wetstoepasser in Nyanga-Oos ook deurgeloop onder kapers wat sy diensvoertuig gesteel het.
Maxine Bezuidenhout, Kaapstadse verkeerswoordvoerder, sê die verkeersbeampte het net na middernag haar kollega ná hul skof by die huis afgelaai toe 'n groep verdagtes haar voorkeer en oorrompel.
"Hulle het gevlug en volgens die polisie is die verkeersvoertuig later gebruik om 'n ander voertuig te kaap.
"Albei voertuie is later op die Ou Faure-pad naby die militêre basis gevind. Die verkeersbeampte is ongedeerd, maar uiters getraumatiseerd. Sy kry nou behandeling," het Bezuidenhout gesê.
Wayne Dyason, wetstoepassingswoordvoerder vir Kaapstad, sê een van hul wetstoepassers is gekaap toe hy omstreeks 06:00 sy huis verlaat het om werk toe te gaan.
"Sewe gewapende rowers het op hom toegeslaan, sy voertuig gevat en hom ongedeerd agtergelaat."
Dyason sê die voertuig is kort daarna met opsporingstegnologie in Vulyolwethu-straat, Crossroads, teruggevind. Net die motorbattery was weg.
Dyason sê die plek waar die voertuig gevind is, is bekend as 'n stortingsplek vir gesteelde motors.
Enigeen met inligting oor die voorval kan die stad se noodkommunikasiesentrum by 021 480 7700 of die polisie se misdaadlyn by 10111 bel.